Ole Vagn Christensen (S), 2001-05-16:
Jeg skal sige til fru Annie Lunde Hansen, at jeg ikke mener, at vi kommer i konflikt med den fremtidige fiskeripolitik i EU ved at vedtage de pinde, der er nævnt her.
Så må jeg sige til hr. Svend Heiselberg - ja, nu er han gået, kan jeg se, men derfor vil jeg sige det alligevel - at man skal altså tilmelde sig denne her ordning med de skibe på 15 meter - nu kan jeg se, at hr. Svend Heiselberg stikker hovedet ind nede ved døren - så der er altså ikke noget med, at der er nogen, der er tvangsindlagt, og der er ikke noget med, at man kommer i den situation, at man kan sige, at man får trukket noget ned over hovedet.
Man skal altså tilmelde sig denne ordning omkring kystfiskeriet.
Så har jeg til gode at svare på det spørgsmål, som hr. Kristen Touborg rejser, nemlig spørgsmålet om forskellen på individuelle og overdragelige kvoter.
Jeg mener, at det ligger i konstruktionen af det, vi har kaldt den danske model, som er en konstruktion, som ikke kan sammenlignes med de individuelle kvoter, man kender andre steder.
Der er nemlig ikke tale om, at man her får overdraget noget for tid og evighed.
Der er tale om, at vi her kører en 5-årig periode, og det, der står i forslaget til vedtagelse, er, at vi vedtager en 5-årig periode med mulighed for 3 års forlængelse.
Ergo har man holdt samfundsværdierne inde i fiskeriet.
Ydermere ligger der det i det, at når man så skal se på det, der kan komme til at foregå omkring udviklingen, så vil det jo i første omgang være noget med, at man skal frembringe en bedre kvalitet og bedre konsumsild.
Og retningslinjerne for det bliver lagt af dem, der styrer de muligheder, der ligger i fremtiden.
Derfor tror jeg, at en stor del af det i første omgang bliver investeringer, og så kommer ssenere spørgsmålet om det andet.
Men der er altså ...
Jeg vil sige tak til hr. Keld Albrechtsen for det klare svar på det her.
Det fortalte jo helt tydeligt, hvorfor man ikke ville være med til det forslag til vedtagelse, der ligger her.
Vi har den opfattelse, at i 2007 har vi mulighed for at drøfte alle de her forhold, men vi kan ikke give hinanden vetoret, og derfor kunne vi ikke blive enige.
Men det forklarer dog, at der har været drøftelser, der har været forhandling, og det var sådan set det, det hele drejede sig om.
Jeg er meget enig i det, som hr. Ole M. Nielsen var inde på, og det er min opfattelse - og det ved hr. Kristen Touborg også ud fra de drøftelser, som vi tidligere har haft - at det, der foregår i fiskeriet i dag, er jo ikke meget anderledes, end når man kan lave sammenslutninger af fiskekuttere og den slags ting dér, så sker der også en værdiforøgelse, i det øjeblik man har nogle kvoter.
Så lad nu være med at få manet de der spøgelser frem.
Det handler inden for fiskeriet om at prøve at sige, at der skal være rentabilitet, der skal ske en fornyelse af flåden, og der skal være gode arbejdsmiljøforhold, for i mange situationer er de menneskers arbejdsplads jo langt, langt, langt væk fra Danmark.
Så lad os nu enes om, at det væsentlige sådan set er, at det her kommer til at udvikle sig.
Så må jeg sige til hr. Henning Grove, at jeg ikke kunne lade være med at komme med min bemærkning, for det er jo det, der gør, at vi har problemerne.
Det siger i hvert fald de, der havde det fiskeri.
Det er klart, at de nye, der er kommet til, kan have en anden opfattelse, og jeg mener heller ikke, det er noget, vi skal træde i, men det er bare noget, vi er nødt til at have gjort op og have renset ud omkring, således at vi kan få et moderne og fornyet fiskeri også på det her område.